Ses dood in botsing met boomDie uitgebrande taxi. (Foto: ER24) Ses mense is dood en vyf ander, onder wie ŉ kind, ernstig beseer toe ŉ minibus-taxi in ŉ boom vasgery het. Die taxi het aan die brand geslaan nadat dit die boom getref het. Volgens Werner Vermaak, woordvoerder van ER24, het die ongeluk Saterdag om 19:30 gebeur. “Paramedici van ER24 en Gauteng se nooddienste is na die toneel in Tom Mullerstraat in Krugersdorp ontbied. Teen dié tyd was die taxi reeds in ligte laaie en die Wesrandse brandweer het die brand geblus,” het Vermaak gesê. Paramedici het vyf mense, onder wie ŉ jong kind, met ernstige beserings aangetref. Hulle is op die toneel behandel en toe na die naaste hospitaal gejaag. ŉ Helikopter is ontbied om die kind na ŉ hospitaal te neem. “Daar was egter niks wat paramedici vir die ses passasiers kon doen wat erg gebrand het nie en hulle is op die toneel dood verklaar.” Plaaslike owerhede was op die toneel en sal die presiese omstandighede rakende die ongeluk ondersoek.